L'Ajuntament d'Algemesí incentiva la renovació de les façanes dels establiments comercials
28 de agost de 2024

L'Ajuntament d'Algemesí ha publicat la convocatòria d'ajudes destinades a la millora de les façanes d'establiments comercials en el nucli urbà. L'objectiu de les ajudes és incentivar la millora de la imatge dels establiments comercials ubicats a Algemesí per tal de fomentar l'actualització del xicotet comerç i promoure la millora de la imatge de l'entorn urbà.

Entre les actuacions subvencionables, s'inclou la renovació de fusteries, cristalleria i pintura exteriors o recol·locació d’instal·lacions fora de façana; obres de recuperació de la composició arquitectònica exterior, materials i colors, en l’àmbit del local; renovació, i/o substitució de la lluminària convencional o fluorescent per lluminàries LED, per millorar l'eficiència lumínica i disminuir el consum elèctric; canvi de lones, tendals i altres elements de protecció de la façana i l’entrada del establiment; substitució o canvi de la retolació exterior; reubicació del cablejat existent en les façanes.

Les ajudes es tramitaran per ordre d'entrada i la liquidació de les mateixes s'efectuarà una vegada executat i justificat el projecte. La quantia subvencionable per als comerços serà del 60%, amb un màxim de 1.080 euros. Es podrà arribar al 75% del cost de la remodelació, amb un màxim de 1.350 euros, en aquells casos on el titular acredite ser participant en actuacions de dinamització econòmica de la ciutat.

El termini per a presentar les sol·licituds finalitzarà el dia 20 de setembre de 2024 i es podran justificar totes les actuacions executades i pagades entre l'1 de gener i el 8 de novembre de 2024.

La part interessant d'estes ajudes és que revertixen al 100% en el teixit empresarial local, ja que els treballs d'oficis i subministraments han de ser proveïts per empreses de la ciutat. Un total de 30 empreses d'Algemesí formen part del llistat al que qualsevol comerç pot dirigir-se per a executar les millores en el seu establiment.

Les bases es poden consultar en la pàgina web de l'ajuntament o directament en el següent enllaç: https://www.algemesi.es/va/pagina/ajuda-remodelacio-facanes-destablimen…

Novetats per a hostaleria i galeries comercials

La novetat que incoporen les bases d'enguany és que es dóna cabuda al sector hostaler i de restauració, amb l'objectiu de promoure també la renovació de la imatge dels seus establiments. S'inclouen, a més, les concentracions comercials, amb la intenció d'incentivar la reactivació del Passatge Joan Segura.

Per a l'alcalde de la ciutat, José Javier Sanchis, qui gestiona directament l'àrea de Promoció Econòmica, "és necessari potenciar estes ajudes i obrir-les a altres sectors com l'hostaleria i les galeries comercials, amb la finalitat de promoure l'actualització estètica dels establiments i revertir eixes ajudes en empreses de la ciutat. Ajudem el xicotet comerç, millorem la imatge dels nostres carrers i tanquem el cercle donant treball a les empreses locals."